b'\n_START_ARTICLE_\nKaariritariy\xc3\xb6kk\xc3\xb6nen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKookas y\xc3\xb6kk\xc3\xb6nen. Etusiipien perusv\xc3\xa4ri on vihert\xc3\xa4v\xc3\xa4n harmaa eik\xc3\xa4 siiviss\xc3\xa4 ole silmiinpist\xc3\xa4v\xc3\xa4\xc3\xa4 kuviointia ehk\xc3\xa4 k\xc3\xa4rkiosan harmaata aaltoviirua lukuun ottamatta. Ulomman ja sisemm\xc3\xa4n poikkiviirun sek\xc3\xa4 niiden v\xc3\xa4lisen keskivarjon alueella vihert\xc3\xa4v\xc3\xa4 s\xc3\xa4vy erottuu hieman muuta siipe\xc3\xa4 selke\xc3\xa4mmin. Takasiivet ovat hele\xc3\xa4n kirkkaanpunaiset ja niiss\xc3\xa4 on etenkin etureunastaan leve\xc3\xa4 mustanruskea reunus, jonka takaosassa on ter\xc3\xa4v\xc3\xa4, ulosp\xc3\xa4in suuntautuva lovi. Siiven keskell\xc3\xa4 on tumma vy\xc3\xb6, joka vain hyvin loivasti sis\xc3\xa4\xc3\xa4np\xc3\xa4in. Siipiv\xc3\xa4li on 67\xe2\x80\x9380 mm._NEWLINE_Samann\xc3\xa4k\xc3\xb6isi\xc3\xa4 lajeja ovat kulmaritariy\xc3\xb6kk\xc3\xb6nen (Catocala nupta) sek\xc3\xa4 id\xc3\xa4nritariy\xc3\xb6kk\xc3\xb6nen (Catocala adultera).\n_START_SECTION_\nLevinneisyys ja lentoaika\n_START_PARAGRAPH_\nKaariritariy\xc3\xb6kk\xc3\xb6nen esiintyy Etel\xc3\xa4- ja Keski-Euroopassa. 1900-luvun alkupuoliskolla sit\xc3\xa4 tavattiin satunnaisena vaeltajana my\xc3\xb6s pohjoisempana. Perhosten lentoaika Euroopassa on hein\xc3\xa4kuusta lokakuuhun._NEWLINE_Suomessa kaariritariy\xc3\xb6kk\xc3\xb6nen on tavattu harhailijana kerran. Yksil\xc3\xb6 tavattiin Kauniaisista syyskuun alussa vuonna 1928. My\xc3\xb6hemmin on arveltu, ett\xc3\xa4 kyseess\xc3\xa4 olisi ollut kauppapuutarhaan taimien mukana p\xc3\xa4\xc3\xa4tyneest\xc3\xa4 toukasta tai kotelosta kehittynyt yksil\xc3\xb6 eli niin kutsuttu importti.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nLaji el\xc3\xa4\xc3\xa4 kosteissa mutta avoimissa lehti- ja sekametsiss\xc3\xa4, etenkin rantojen l\xc3\xa4hell\xc3\xa4. Lis\xc3\xa4ksi sit\xc3\xa4 tavataan sukulaistensa tapaan erilaisissa kulttuuriymp\xc3\xa4rist\xc3\xb6iss\xc3\xa4. Perhoset tulevat hyvin sy\xc3\xb6tille ja hieman huonommin valolle._NEWLINE_Toukka koteloituu yhteenkehr\xc3\xa4ttyjen lehtien v\xc3\xa4liin maahan. Muna talvehtii.\n_START_SECTION_\nRavintokasvi\n_START_PARAGRAPH_\nToukan ravintokasveja ovat haapa (Populus tremula) ja erilaiset pajut (Salix).'